బాలాన‌గ‌ర్ ఫ్లైఓవ‌ర్

బాలానగర్, హైదరాబాద్ నగరంలోని ప్రధాన రహదారుల్లో ఒకటి. ఫతేనగర్ సిగ్నల్ నుండి బాలానగర్ సిగ్నల్ మీదుగా నూతనంగా బాలానగర్ ఫ్లైఓవర్ ను తెలంగాణ ప్రభుత్వం నిర్మించింది.

శంకుస్థాపన
హైదరాబాద్ బాలానగర్ ఫ్లైఓవర్ కి  21 ఆగస్టు 2017న పురపాలక, పట్టణాభివృద్ధి శాఖ మంత్రి కేటీఆర్‌ శంకుస్థాపన చేశాడు.

నిర్మాణ వివరాలు
బాలానగర్ ఫ్లైఓవర్ ను 1.13 కిలోమీటర్ల పొడవున 26 పిల్లర్లతో ఆరు లైన్లతో స్టాటిజిక్‌ రోడ్‌ డెవలప్‌మెంట్‌ ప్రోగ్రాం (ఎస్‌ఆర్‌డీపీ) సౌజన్యంతో రూ.387 కోట్ల వ్యయంతో హైదరాబాదు మహానగర అభివృద్ధి సంస్థ (హెచ్‌ఎండీఏ) నిర్మించింది. ఈ ఫ్లైఓవర్ నిర్మాణాన్ని బీఎస్‌సీపీఎల్‌ ఇన్‌ఫ్రాస్ట్రక్చర్‌ కంపెనీ దక్కించుకుంది. ఈ ఫ్లైఓవర్ నిర్మాణానికి ఆస్తుల సేకరణకు రూ.265 కోట్లు, నిర్మాణానికి రూ.122 కోట్లు వ్యయం అయ్యింది. ఈ ఫ్లైఓవ‌ర్‌ నిర్మాణంతో బోయిన్​పల్లి నుంచి కూకట్​పల్లి వైపు, కుత్బుల్లాపూర్, జీడీమెట్ల, నర్సాపూర్ వైపు వెళ్లేవారికి ట్రాఫిక్ సమస్య తీరుతుంది.బాలానగర్ ఫ్లై ఓవర్ బ్రిడ్జి నిర్మాణ పనులను మంత్రి కేటీఆర్‌ 13 ఏప్రిల్ 2020న, 6 జులై  2020న పశుసంర్ధక శాఖ మంత్రి తలసాని శ్రీనివాస్ యాదవ్ జీహెచ్ఎంసీ, హెచ్ఎండీఏ అధికారులతో కలిసి పరిశీలించారు.ఈ ఫ్లైఓవర్ నిర్మాణం అక్టోబర్‌ 2020 నాటికి పనులు పూర్తి కావాల్సి ఉండగా, కరోనా కారణంగా కొంతకాలం నిలిచి పోయి, నిర్మాణం పూర్తవడానికి మూడున్నరేళ్లు సమయం పట్టింది.

ప్రారంభం
హైదరాబాద్ బాలానగర్ ఫ్లైఓవర్ ను 6 జులై 2021న  రాష్ట్ర ఐటీ, పుర‌పాల‌క శాఖ మంత్రి కల్వకుంట్ల తారకరామారావు ప్రారంభించి, ఫ్లై ఓవర్ నిర్మాణ పనుల్లో సెంట్రింగ్‌ కార్మికురాలుగా పనిచేసిన వనపర్తి జిల్లా మణిగిల్లకు చెందిన శివమ్మ అనే మహిళా కార్మికురాలి చేత రిబ్బన్ కట్ చేయించాడు. ఈ కార్యక్రమంలో మంత్రులు తలసాని శ్రీనివాస్ యాదవ్, చామకూర మ‌ల్లారెడ్డి, ఎమ్మెల్యేలు మాధవరం కృష్ణారావు, కె.పి. వివేకానంద గౌడ్, ఎమ్మెల్సీలు కె. నవీన్ రావు, సురభి వాణి దేవి, గ్రేటర్ హైదరాబాద్ మేయర్ గద్వాల విజయలక్ష్మి, డిప్యూటీ మేయర్ మోతె శ్రీలతారెడ్డి, కార్పొరేట‌ర్లు పండాల సతీష్ గౌడ్ (ఫతేనగర్), ఆవుల రవీందర్‌రెడ్డి (బాలానగర్) పాల్గొన్నారు.బాలాన‌గ‌ర్ ఫ్లై ఓవ‌ర్‌కు బాబు జ‌గ్జీవ‌న్ రామ్ ఫ్లై ఓవ‌ర్‌గా నామ‌క‌ర‌ణం  చేస్తున్న‌ట్లు మంత్రి కేటీఆర్ తెలిపాడు.

మూలాలు

మేడ్చల్ జిల్లా
హైదరాబాదు రవాణా
తెలంగాణ రహదారులు
తెలంగాణ ప్రభుత్వ నిర్మాణాలు